Kruger-standbeeld loop weer deurDie Paul Kruger-standbeeld in Kerkplein gevandaliseer (Foto: Verskaf) Vandale het die standbeeld van pres. Paul Kruger en die vier brandwagte op Kerkplein in Pretoria se middestad met rooi spuitverf getakel. Cecilia Kruger, besturende direkteur van die Voortrekkermonument en Erfenisstigting, sê sy het Dinsdag ’n boodskap ontvang oor die beeldegroep wat met spuitverf bygedam is. Die vier brandwagte se gesigte is met rooi verf gespuit. Die woorde “Killer Killer” is op die voetstuk van die Kruger-beeld gespuit. Dié beeld het in die verlede al dikwels onder vandale deurgeloop. Die Erfenisstigting gaan volgende week, met behulp van die burgerregteorganissie AfriForum, dié beelde in ere te herstel. Kruger sê die voetstuk van die Kruger-beeld is gemaak van sandsteen en hulle gaan ’n spesialis moet inkry om die spuitverf te verwyder. “Om sandsteen skoon te maak verg spesialiskennis. Die bronsbeelde is makliker om sommer self skoon te maak,” sê sy. Kruger sê hulle gaan vir dié projek water, ’n kragopwekker en ’n hoëdruk-warmwaterspuit benodig. Alana Bailey, hoof van kultuursake by die AfriForum, sê AfriForum gaan die skoonmaakproses finansier. Volgens Kruger het dit lanklaas gebeur dat een van dié beelde gevandaliseer is. Sy sê die rede vir die vandalisme kan moontlik aan politieke agendas gekoppel word. “Standbeelde soos dié word gekoppel aan ’n spesifieke kultuur of volksgroep. En aanvalle en vandalisme op sulke beelde is simbolies van ’n aanval op daardie kultuur en sy kulturele identiteit,” sê Kruger.